**TEMA: WEES ’N KIND VAN GOD**

Wat moet ons ons kinders leer in ’n wêreld soos hierdie? Dis iets wat elkeen van ons wat kinders het op ’n doopdag soos hierdie vir onsself moet afvra.

Hoe moet hulle kop bo water hou in ’n wêreld vol spanning en stryd? Oral hoor jy van oorlog en verskille en gevegte. Waar is die vrede? Waar is die vrede in ons huwelike en in ons gesinne? Waar is die vrede in ons families en onder ons vriende? Waar is die vrede by ons werk en in ons land?

Oor 3 maande vier ons Kersfees en dan sing ons oor Jesus, die “Prins van vrede”. Waar is Hy? Wat het geword van die engele se lied: *“Vrede op aarde vir die mense in wie Hy ’n welbehae het”*? Moet ons ons kinders regmaak om te veg? Of is daar nog hoop vir vrede?

Wel, miskien moet ons vir onsself eers vra: Wat bedoel ons met vrede? En wat bedoel Jesus met vrede?

Hoor maar wat sê Jesus self in Johannes 14:27:

Vrede laat Ek vir julle na; my vrede gee Ek vir julle. **Die vrede wat Ek vir julle gee, is nie die soort wat die wêreld gee nie.** Julle moet nie ontsteld wees nie, en julle moet nie bang wees nie.

Mmmm.... Dit moet mens dadelik laat wonder.... Jesus gee vir ons sy vrede, maar dis nie soos die wêreld s’n nie.

2 goed staan uit:

1. **JESUS** gee vrede ← ons kan dit nie skep nie, dis ’n geskenk. **Dis wat die doop vier!**

2. Jesus se **VREDE** is nie die wêreld se vrede nie.

Mmmm. So wat is die wêreld se vrede? Hoe sal die wêreld vrede beskryf? Wel, die wêreld beskryf vrede as ’n gebrek aan stryd, die teenoorgestelde van oorlog, kalmte.

As Jesus se vrede nie dit is nie, wat is dit dan? Wat is *“vrede op aarde vir die mense in wie Hy ’n welbehae het”*?

Die duidelikste beskrywing vir my is in Paulus se brief aan die gemeente in Filippi. Kom ons lees Filippense 4:8 en 9:

8Ten slotte, liewe broers en susters, beplan alles wat waar, eerbaar, skoon, suiwer, lieflik en lofwaardig is. 9En leef volgens alles wat julle van my geleer, oorgeneem, gehoor en gesien het. Dan sal die God wat vrede gee, by julle wees.

Hoor weer – GOD gee vrede. Ons bewerk nie vrede nie, ons kry vrede. Daarom is vrede ook deel van die vrug van die Gees (Galasiërs 5) – dis iets wat die Heilige Gees vir ons gee.

Kom ons lees dit ook in die ou vertaling, wat meer letterlik is, maar dit vir my baie mooi stel:

OAV: 8 Verder, broeders *[en susters]*,

1. alles wat waar is, alles wat eerbaar is, alles wat regverdig is, alles wat rein is, alles wat lieflik is, alles wat loflik is - watter deug en watter lof daar ook mag wees, **BEDINK DIT**.
2. En wat julle geleer en ontvang en gehoor en in my gesien het, **DOEN DIT**,
3. en die God van vrede sal met julle wees.

So, hoe lyk hierdie vrede, hierdie vrede wat nie wêreldse vrede is nie en nie bewerk kan word nie, maar ’n geskenk is?

Dis hier waar Filippense 4 vir my so mooi is –

**DINK REG, DOEN REG → DAN SAL JY VREDE KRY.**

Wil jy vrede hê? Dink reg en doen reg. Dink waar en doen waar. Dink regverdig en doen regverdig. Dink rein en doen rein. Dan **KRY** jy vrede.

Vrede met mense? Waarskynlik nie! Waarskynlik gaan jy juis spanning en konflik en stryd skep as jy dink wat reg is en doen wat reg is. Ons wêreld hou nie van waarheid en reg en regverdigheid en reinheid nie en as jy dit gaan dink en dit gaan sê en dit gaan leef gaan jy moeilikheid maak.

**Maar jy gaan vrede met God hê.** En dis wat belangrik is.

Of is dit? Is dit vir jou belangriker om vrede met mense te hê of vrede met God? Is dit belangriker om te sê *‘ek het niemand kwaad gemaak nie’* as om te sê *‘ek het gedoen wat reg is’*? Wie wil jy tevrede stel – mense of God?

Hoor wat sê Jakobus 4:17:

Hou in gedagte: As ’n mens weet wat reg is en dit nie doen nie, is dit sonde.

Wil jy vrede met God hê? DOEN dan wat reg is, ongeag die gevolge.

Is dit nie wat ons ons kinders moet leer nie? Is dit nie wat baie van ons in elk geval ons kinders probeer leer nie?

* *Moenie net doen wat jou maats wil hê nie – doen wat reg is.*
* *Doen wat reg is, al is jy die enigste een.*
* *Staan op vir die waarheid.*
* *Sê as iets verkeerd is, al word hulle vir jou kwaad.*
* *Moenie stilbly as iets nie reg is nie.*
* *As jy doen wat reg is en sê wat reg is en mense word vir jou kwaad en verwerp jou en los jou alleen is dit beter as om verkeerd te leef ter wille van vriende.*

Waarom geld dit vir ons kinders maar nie vir ons nie? Durf ek vir my kind leer om dit te doen as ek dit self nie doen nie? Durf ek vir my kind leer dat hy by die skool moet doen en sê wat reg en waar is maak nie saak wat nie, maar ek doen dit nie by my werk nie, ek doen dit nie by die huis nie, ek doen dit nie by my vriende nie?

Want sien, dis belangriker om vrede met God te hê as vrede met mense. Dis belangriker om mense te help om vrede met God te kry as vrede met mekaar. Daarom sê Jesus in Matteus 5:9:

Geseënd is die vredemakers, want hulle sal kinders van God genoem word.

Wanneer ek mense help om vrede met God te vind, erken en aanvaar hulle my as God se kind. As ek 2 Moslems keer om met mekaar te baklei gaan hulle my nie ’n kind van God noem nie! Maar as ek ’n Moslem kry om vrede met God te vind, om reg te dink en reg te doen, om deur die Gees te lewe? *“Dankie! Jy is ’n regte kind van God!”*

Is jy?

Amen.